  Майя Бывальцева Россиысь кӧня ке улосвылъёслэн кивалтӥсьёссы Ижкарысь Удмуртской урамын улон коркалэн подъездэз куашкамен сэрен адямиослэн быремзы пумысен куректэмзэс но шугадӟонэ шедемъёслы дурбасьтэмзэс вераса Удмуртилэн тӧрезлы Александр Бречаловлы телеграммаос ыстӥзы. Со сярысь ивортэ элькун тӧролэн но кивалтэтлэн пресс-службазы. «Татарстан улӥсьёс но мон ачим Ижкарын улон коркалэн люкетэз куашкам пумысен мур куректэммы сярысь вераськомы, — гожтэмын Татарстанлэн азьмуртэзлэн Рустам Миннехановлэн телеграммаяз. — Быремъёслэн ӵыжы-выжыоссылы но матысь адямиоссылы дурбасьтон кылъёсмес, сӧсырмемъёслы ӝоггес йӧнатскыны сӥзёнъёсмес вераны куриськомы. Со туж бадӟым, берыктонтэм ыштон — одӥг минутскын матысь адямиосты, нылпиосты ыштэм сяна, липеттэк но кыльыны. Оскисько, Удмурт Элькунысь вань ёзэсъёслэн валче ужамзы со куректонэз вормыны, вылысь корка шедьтыны но ӝоггес огшоры улонэ берытскыны юрттоз». Дурбасьтон кылъёссэ вераз Удмуртилэсь Федераци Кенешлэн ёзчиез Любовь Глебова. Ижкарын улон юртын луэм шимучыр сярысь ивор зуркатӥз. Быремъёслэн ӵыжы-выжыоссылы но матысь адямиоссылы куректэмме верасько. Вань сӧсырмемъёслы ӝоггес йӧнатскыны сӥзисько Любовь Глебова Югдур сярысь иворъёсты лыдӟе «Ижкарын 9 этажъем коркалэн подъездэз куашказ» сюжетысь Куректэмзы сярысь кылъёсын но юрттон ужрадэз пайдаен быдэстыны сизёнъёсын телеграммаос озьы ик лэзизы Волгоград улосвыллэн губернаторез Андрей Бочаров, Коми Элькунлэн тӧроез Сергей Гапликов, Крым Элькунлэн Кун Кенешезлэн тӧроез Владимир Константинов, Россиысь мукет улосвылъёслэн кивалтӥсьёссы, тодмо политикъёс. Тодэ вайытом, Ижкарын Удмуртской ульчаысь 261 номеро юртлэн люкетэз 9-тӥ шуркынмонэ куашказ. Нырысь-валысь чакланъёсъя, мугез бытовой газ пуштэмен герӟаськемын. Шимучырын куать адями быриз, ваньзэсты тодмазы ни. Учыр пумысен Россиысь Уголовной кодекслэн 238-тӥ ёзэтэзлэн 3-тӥ люкетэзъя уголовной уж ӝутэмын (кышкыттэмлыкъя куронъёслы тупасьтэм ужъёсты яке юрттӥськетъёсты быдэстэмен сэрен кык яке солэсь тросгес адямиез быронэ вуттон). Та дыре патерлэн, кытын пуштон луыны быгатӥз, кузёезлэн пиез ӝегатэмын. 11-тӥ но 12-тӥ шуркынмон Удмуртиын кайгырон нуналъёсын ялэмын. Тегъёс: Шимучыръёс Ижкар Удмуртия АлександрБречалов  